Μογγολικός σαμανισμός: Tengrism: μογγολική παραδοσιακή θρησκεία. Περιστρέφεται γύρω από τη λατρεία του "Tngri" (ουράνιες υπάρξεις/πνεύματα/θεότητες) και την αφοσίωση στον "Πατέρα ουρανό" γνωστό και ως "Tenger" ή "Qormusta Tengri" στα μογγολικά. Στο πλαίσιο των τελετουργιών βασικό ρόλο έχει το σαμανικό τύμπανο. Επίσης, υπάρχουν ιερά μέρη, ναοί και σαμανικοί πάσσαλοι και προσφέρονται σπονδές.

Κορεατικός σαμανισμός: Mu-ism ή Μusok: παραδοσιακή πολυθεϊστική θρησκεία. Τα υπερφυσικά όντα, οι θεότητες και τα προγονικά πνεύματα θεωρούνται ότι μπορούν να αλληλεπιδρούν με τους ανθρώπους και να τους προκαλούν προβλήματα. Κεντρικό ρόλο στη Musok έχουν οι ειδικοί στα τελετουργικά για τους οποίους περιγράφει ο όρος mudang ή mu. Η πλειονότητά τους είναι γυναίκες. Ο/Η mudang βοηθά όσους καταφεύγουν σε αυτήν/όν, επί πληρωμή, να προσδιορίσουν την αιτία της ατυχίας τους χρησιμοποιώντας μαντεία. Οι Mudang εκτελούν, επίσης, μεγαλύτερες τελετουργίες που ονομάζονται gut. Σε αυτές προσφέρονται φαγητό και ποτό στις θεότητες και τα προγονικά πνεύματα και τις διασκεδάζουν με τραγούδι και χορό. Υπάρχουν, επίσης, βωμοί και ιερά.

Σαμανισμός των Σάμι: Πρακτικές και πεποιθήσεις που έχουν στοιχεία ανιμισμού, πολυθεϊσμού και σαμανισμού στην πολιτιστική περιοχή Sápmi, την περιοχή δηλαδή που ζουν οι Σάμι, στο βόρειο άκρο της Σκανδιναβίας. Οι Σάμι είχαν την πεποίθηση πως όλα τα φυσικά αντικείμενα, όπως ζώα, φυτά, βράχοι, ποτάμια κ.ά., διαθέτουν ψυχή. Προσέφεραν λατρεία στα πνεύματα των προγόνων που επιδρούν στη ζωή και διέθεταν πολλές θεότητες, οι οποίες από περιοχή σε περιοχή συναντώνταν με άλλο όνομα ή και διαφορετικά χαρακτηριστικά. Ο σαμάνος των Σάμι, δηλαδή ο διάμεσος μεταξύ του κόσμου των ζωντανών και του κόσμου των προγονικών πνευμάτων, ο θεραπευτής, ο προστάτης και σοφός της κοινότητας, ονομάζεται noaidi. Βασικό στοιχείο της τελετουργίας ήταν το τύμπανο και η φλογέρα. Οι παραδοσιακές θρησκευτικές πεποιθήσεις Σάμι καταδιώχτηκαν από νωρίς από τους Χριστιανούς και οι πρακτικές τους εξαφανίστηκαν ολικά τον 19ο αιώνα. Στα τέλη του 20ού υπήρξε προσπάθεια αναβίωσης της παραδοσιακής θρησκείας, ενώ μόλις το 1990 οι Σάμι αναγνωρίστηκαν ως ιθαγενής λαός από την Νορβηγία.

Σαμανισμός των Ινουίτ: Πρακτικές και πεποιθήσεις που έχουν στοιχεία ανιμισμού, πολυθεϊσμού και σαμανισμού. Οι Ινουίτ ζουν στην Αλάσκα, τον βόρειο Καναδά, την Γροιλανδία και τη Σιβηρία, κοντά και γύρω από τον Αρκτικό κύκλο. Οι Ινουίτ έχουν την πεποίθηση πως όλα τα φυσικά αντικείμενα, όπως ζώα, φυτά, βράχοι, ποτάμια κ.ά., διαθέτουν ψυχή, ενώ υπάρχουν και μια σειρά υπερφυσικών οντοτήτων. Ο angakkuq, ο σαμάνος των Ινουίτ, λειτουργεί ως ο σοφός της κοινότητας, ο θεραπευτής και αυτός που επικοινωνεί με τα πνεύματα. Σήμερα, το 70%, περίπου, των Ινουίτ είναι Χριστιανοί, καθώς τους προηγούμενους αιώνες δέχθηκαν ή σε πολλές περιπτώσεις εξαναγκάστηκαν να δεχθούν τον Χριστιανισμό.

Αμερική: Στην αμερικανική ήπειρο υπάρχουν οι παραδοσιακές θρησκείες, οι οποίες είχαν ή εξακολουθούν να έχουν, ανιμιστικές, πολυθεϊστικές, μονοθεϊστικές, πανθεϊστικές και προγονολατρικές/πνευματολατρικές πρακτικές. Πολλοί ιθαγενείς λαοί διατηρούσαν ή διατηρούν, ακόμη, σε ορισμένες φυλές, για ένα πρόσωπο, άνδρα ή γυναίκα, τον ρόλο του θεραπευτή, του ατόμου που επικοινωνεί με τα πνεύματα των προγόνων, του σοφού.

# Οθόνη Βοήθειας

Επιλέξτε τον σύνδεσμο που επιθυμείτε για να περιηγηθείτε στο ανάλογο υλικό με σχετικές φωτογραφίες για κάθε θέμα ξεχωριστά. Επιλέξτε τον σύνδεσμο «Σαμανισμός» για να ενημερωθείτε για τον Μογγολικό και Κορεατικό σαμανισμό, τον σαμανισμό των Σάμι και των Ινουίτ και τον σαμανισμό στην Αμερική. Επιλέγοντας τον σύνδεσμο «Διαβατήριες τελετές» μπορείτε να ενημερωθείτε σχετικά με τις διαβατήριες τελετές ή τελετουργίες μετάβασης.

# Καρτέλα Συντελεστών